Llíria prepara l'edifici Multiusos per a la vacunació massiva del personal de centres educatius
15 de març de 2021

L'Ajuntament de Llíria i el Departament de Salut Arnau de Vilanova-Llíria estan ultimant els preparatius de condicionament de l'edifici Multiusos, on a partir de demà s'iniciarà la vacunació massiva de prop de 3.000 persones de centres educatius de tres comarques. La injecció de les dosis començarà la vesprada del 16 i es desenvoluparà fins al dia 18 de març.

A la capital del Camp de Túria, rebrà la vacuna personal de centres educatius de les localitats d'Ademuz, Alpuente, Aras de los Olmos, Benaguasil, Benissanó, Bétera, Bugarra, Casinos, Chelva, Domeño, Llíria, Losa del Obispo, Marines, Olocau, la Pobla de Vallbona, San Antonio de Benagéber, Titaguas, Tuéjar i Villar del Arzobispo.

Les persones hauran d'accedir al centre Multiusos pel carrer 8 de Març i eixir pel Pla de l’Arc. Igualment, s'haurà de respectar en tot moment les senyalitzacions i indicacions del personal voluntari per a mantindre la distància de seguretat i complir amb el protocol sanitari establit.

El triatge es realitzarà en l'hall de l'edifici i la vacunació en la sala d'actes.